ธปท.ชี้สินเชื่อมีแนวโน้มโตได้ดีทุกประเภท
ธปท.ชี้การปล่อยกู้ของธนาคารพาณิชย์มีแนวโน้มขยายตัวได้ดีทุกประเภท ยอดล่าสุดโตได้7%แล้ว ใกล้เคียงกับเป้าหมายที่ 9% ระบุรายได้ค่าธรรมเนียมไม่สูงเกินไปเพียง 20% ของรายได้รวม
1 ต.ค. 2553

ธปท.ชี้การปล่อยกู้ของธนาคารพาณิชย์มีแนวโน้มขยายตัวได้ดีทุกประเภท ยอดล่าสุดโตได้7%แล้ว ใกล้เคียงกับเป้าหมายที่ 9% ระบุรายได้ค่าธรรมเนียมไม่สูงเกินไปเพียง 20% ของรายได้รวม 
 นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า สินเชื่อระบบธนาคารพาณิชย์ตั้งแต่ต้นปีถึงเดือนส.ค.ขยายตัวได้แล้ว 7% เมื่อเทียบกับระยะเดียวกันปีก่อน จากเป้าหมายปีนี้ทั้งปีที่ตั้งคาดว่าจะขยายตัวประมาณ 9% มองว่าสินเชื่อปีนี้ยังมีแนวโน้มที่เติบโตได้ดีในทุกประเภท ไม่มีอะไรน่าห่วง เพราะหนี้ที่ไม่ก่อให้เกิดรายได้(เอ็นพีแอล) ก็ไม่อยู่ในระดับน่ากังวล เนื่องจากธนาคารพาณิชย์เองได้มีการกันสำรองไว้หมดแล้ว
“สินเชื่อยังทิศทางโตได้ดีทุกหมวด ส่วนเรื่องการปรับลดค่าธรรมเนียมบริการของธนาคารพาณิชย์นั้น คิดว่ารายได้จากค่าธรรมเนียมในขณะนี้ก็อยู่ในอัตราที่ไม่มากหรือน้อยเกินไป แต่อย่างไรก็ตามธปท.จะติดตามดูแลให้เหมาะสมต่อไป แม้รายได้หลักของธนาคารพาณิชย์จะมาจากการปล่อยสินเชื่อ ไม่ได้มาจากค่าธรรมเนียมอย่างที่หลายคนเข้าใจ เพราะทุกวันนี้แบงก์มีรายได้จากค่าธรรมเนียมในสัดส่วนเพียง 20% ของรายได้ทั้งหมด” นายเกริกกล่าว 
 ทั้งนี้ ธปท.รายงานภาวการณ์ขยายตัวของสินเชื่อในธนาคารพาณิชย์ทั้งระบบ ว่า ล่าสุดในเดือนส.ค.ปีนี้สินเชื่อขยายตัวได้ต่อเนื่องที่ 9.7% เทียบกับระยะเดียวกันปีก่อน ซึ่งสินเชื่อที่เพิ่มขึ้นสวนใหญ่เป็นการเพิ่มขึ้นจากสินเชื่อที่ให้กับภาคครัวเรือนเป็นสำคัญ ขณะที่สินเชื่อที่ให้กับธุรกิจก็ยังขยายตัวได้ สะท้อนความต้องการสินเชื่อภาคธุรกิจที่ยังไม่เร่งตัวมากนัก